**Staroslavenski institut** osnovan je 1952. u Zagrebu gdje djeluje i danas a sa zadatkom da skuplja, obrađuje i proučava staroslavenske i stare hrvatske spomenike i drugu građu potrebnu za izdavanje stručnih rječnika, monografija, zbornika i sličnih izdanja i da ih objelodanjuje.

Povijest
--------

Temelji Staroslavenskom institutu položeni su osnivanjem Staroslavenske akademije 1902. u Krku. U siječnju 1928. godine ona je "ujedinjena" s Hrvatskom bogoslovskom akademijom u Zagrebu kao njezin Staroslavenski odsjek. Pročelnikom odsjeka imenovan je mons. dr. Svetozar Ritig. No, god. 1939. podnio je ostavku čekajući bolja vremena za oživljavanje djelatnosti. 

Akademija je sa sjedištem u Zagrebu obnovljena je 15. rujna 1948. godine na skupštini Društva svećenika Hrvatske u Rijeci. Predsjednik vlade Narode Republike Hrvatske Vladimir Bakarić povjerio je vođenje Akademije mons. Ritigu, predsjedniku *Komisije za vjerske poslove Vlade Narodne Republike Hrvatske*, koji mu je predložio da se Staroslavenska akademija preimenuje u Staroslavenski institut. 

Dana 18. ožujka 1952. predsjednik vlade Vladimir Bakarić potpisao je uredbu kojom se osniva **Staroslavenski institut** sa zadatkom da skuplja, obrađuje i proučava staroslavenske i stare hrvatske spomenike i drugo gradivo potrebno za izdavanje stručnih rječnika, monografija, zbornika i sličnih izdanja i da ih objelodanjuje te da uz stručnu biblioteku osnuje fototeku, u kojoj će prikupljati snimke svih važnijih glagoljskih spomenika, kao i ostalih spomenika koji se nalaze u bibliotekama i arhivima izvan Zagreba ili u inozemstvu. 

Msgr. Ritig bio je ravnateljem do smrti 1961. Najveći je dio svoje osobne knjižnice darovao institutu u posjed. Nakon njegove smrti institut je preimenovan u *Staroslavenski institut Svetozar Ritig*. 

Godine 1977. Staroslavenski institut "Svetozar Ritig" po je sili zakona zajedno s Institutom za jezik i Institutom za narodnu umjetnost integriran je u Institut za filologiju i folkloristiku te djeluje unutar njega kao *Staroslavenski zavod Svetozar Ritig*. Godine 1991. s filološkim je institutom izdvojen u *Hrvatski filološki institut*. Konačno se osamostalio 1997. godine u samostalnu znanstvenu instituciju pod nazivom *Staroslavenski institut*.

Mons. Svetozar Ritig osigurao je Staroslavenskom institutu prostorije pri Republičkoj komisiji za vjerske poslove u Zagrebu u dijelu zgrade u Demetrovoj ulici br. 11 (palača Balbi). Sama je palača iz prijelaza 17. u 18. stoljeće. U njoj se Staroslavenski institut nalazi i danas .

Ravnatelji Staroslavenskog instituta:

* 1952.-1961. Svetozar Ritig
* 1961.-1967. Vjekoslav Štefanić
* 1967.-1978. Anica Nazor
* 1978.-1986. Biserka Grabar
* 1986.-2005. Anica Nazor
* 2005.- Marica Čunčić

Aktivnosti
----------

U Staroslavenskom se institutu proučava jezik, književnost i povijest srednjovjekovne i ranonovovjekovne hrvatske glagoljične, latinične i ćirilične baštine. U pola stoljeća svoga postojanja Staroslavenski je institut stvorio veliku stručnu knjižnicu, skupio mikrofilmove i fotokopije gotovo svih glagoljskih rukopisa diljem svijeta. Rezultati dosadašnjih jezičnih, književnih i paleografskih istraživanja hrvatske glagoljske baštine objavljeni su u mnogim znanstvenim knjigama i časopisima. Institutski znanstveni časopis Slovo, koji izlazi od 1952. godine, jedan je od vodećih časopisa paleoslavistike u svijetu.

Djelatnici
----------

Staroslavenski institut u radu na svojim projektima uključuje veći broj znanstvenika, stručnih suradnika te djelatnika koji su potrebni za rad samog instituta

Ravnateljica instituta je dr. Marica Čunčić.

Znanstvenici na institutu:

* dr. Vesna Badurina-Stipčević
* dr. Ivan Botica
* dr. Marica Čunčić
* dr. Marija-Ana Dürrigl
* dr. Milan Mihaljević
* dr. Sandra Sudec
* dr. Marinka Šimić
* dr. Jasna Vince-Marinac
* dr. Anica Vlašić - Anić
* dr. Vida Vukoja

Znanstveni novaci i asistenti na institutu:

* dr. Ana Kovačević
* Kristijan Kuhar
* dr. Lucija Turkalj
* Andrea Radošević
* Jozo Vela
* Josip Vučković

Stručne savjetnice i stručni suradnik:

* mr. Marija Klenovar
* mr. Ljiljana Mokrović
* Antonio Magdić dipl. ing.

Knjižničarka:

* Blanka Ceković

Vanjski članovi uredništva Slovo:

* dr. Johannes Reinhart
* dr. Zdenka Ribarova

Umirovljeni i zaslužni članovi i suradnici instituta:

* ak. Anica Nazor
* ak. Ivanka Petrović

Izvori
------

1. ↑  Staroslavenski institut - djelatnici (20. veljače 2012.)

Vanjske poveznice
-----------------

* Staroslavenski institut (službeno mrežno sjedište)
* Slovo[*mrtav link*]